สะพานเสาวนี

สะพานเสาวนี เป็นสะพานแห่งหนึ่งในพื้นที่กรุงเทพมหานคร ในแขวงสวนจิตรลดา เขตดุสิต เป็นสะพานที่ข้ามคูและเชื่อมถนนศรีอยุธยา บริเวณจุดตัดกับทางรถไฟสายเหนือ, สายอีสาน และสายใต้ (ระหว่างสถานีรถไฟจิตรลดา กับ สถานีรถไฟสามเสน) หน้าพระตำหนักจิตรลดารโหฐาน สะพานเสาวนี เป็นสะพานเก่าแก่แห่งหนึ่ง เป็นโบราณสถานที่ได้รับการลงทะเบียนโดยกรมศิลปากร เดิมทีเป็นสะพานไม้ ต่อมาได้ทรุดโทรมลง และมีการสร้างใหม่ให้เป็นสะพานคอนกรีตเสริมเหล็กเนื่องในวโรกาสที่สมเด็จพระศรีพัชรินทราบรมราชินีนาถทรงบำเพ็ญพระราชกุศล ฉลองพระชนมายุครบสี่รอบ (48 พรรษา) เมื่อ พ.ศ. 2454 (ร.ศ. 130) อันเป็นปีที่พระบาทสมเด็จพระมงกุฎเกล้าเจ้าอยู่หัวทรงครองราชย์ได้ครบปีเดียว จุดเด่นของสะพานแห่งนี้ คือ มุมสะพานทั้งสี่ด้านเป็นลายปูนปั้นทรงแจกันขนาดใหญ่ประดับลวดลายรูปผู้หญิง และลายเครือเถาด้วยความประณีต ตอนกลางสะพานมีซุ้มโค้ง ประดับช่อดอกไม้ พร้อมป้ายชื่อสะพานอยู่ในตอนล่างของซุ้มนั้น เสาและราวลูกกรงสะพานเป็นทรงมะหวด เรียงรายไปตลอดข้างทางและเชิงสะพาน เดิมที ความกว้างของสะพานเสาวนียังไม่ได้เป็นแบบปัจจุบันนี้ หากแต่ขยายขึ้นตามการขยายพื้นที่จราจรของถนนศรีอยุธา จำต้องมีการปรับเปลี่ยนสภาพของสะพาน โดยมีการถอดและชะลองานปูนปั้นและลวดลายออกอย่างประณีต ก่อนจะนำกลับไปติดต่อใหม่ให้เหมือนเดิม นอกจากนี้แล้ว สะพานเสาวนียังเป็นสี่แยกที่เป็นทางแยกที่ตัดกันของถนนศรีอยุธยา, ถนนสวรรคโลก และทางรถไฟสายเหนือ ในชื่อ "แยกเสาวนี" และเป็นเส้นแบ่งระหว่างพื้นที่แขวงสวนจิตรลดา เขตดุสิต กับแขวงทุ่งพญาไท เขตราชเทวี ดูเพิ่ม สะพานอุภัยเจษฎุทิศ อ้างอิง แหล่งข้อมูลอื่น แผนที่และภาพถ่ายทางอากาศของ สะพานเสาวนี ภาพถ่ายดาวเทียมจากวิกิแมเปีย หรือกูเกิลแมปส์ แผนที่จากลองดูแมป หรือเฮียวีโก ภาพถ่ายทางอากาศจากเทอร์ราเซิร์ฟเวอร์